Tamẓa, Lɣul, Aɛeṭṭuc Ubeṭṭuc, Feḥluta,.d wameqqad n yiwudam i yettwassnen di tenfust taɣerfant ɣer yicawiyen, tanfust d tawsit i yewwin amur n warr jar tewsatin teyyiḍ n tsekla taɣerfant tacawit, rni ɣef wa tanfust tella, u werɛad tella s wazal-nnes deg tmetti n wawras, mani i nufa asemres-nnes werɛad yeqqim ibedd deg wudem n usmaḍal d wallalen n teywalt am tileẓri, werɛad ttawin-tent-id ammin deg ulac n wallalen-aya quḥ, deg tsastant-nneɣ, nemnad belli ulac n tmeṭṭut ur neḥfiḍ ca ma wellic semmus niɣ d sḍis n tenfusin ammin llant, lemdentent ald i llant d timeẓẓyanin. Da nutla-d ɣef tmeṭṭut berk acku d nettat yellan ɣer-s tazmert ujar n urgaz deg tulsa akked uḥraz-nsent, mgal ansayen yyiḍ2, tanfust ɣer yicawiyen nenjem ad d-nini belli tezmer ad terfed tiwuriwin i terfed tenfust di tsekliwin tiɣerfanin timawiyin n umaḍal. tanfust tezmer ad tili d aɣmis n tmetti taqburt, mani llan udan ssuqulen timeḍriwin i iḍerran ɣer-sen d tinfusin, ttuččen-asent tmeḍriwin-aya udem yebhan , aha ad iɛjaben i yudan.